Frederick Dalberg (1907—1988) was 'n operasanger wat as bas hoë aansien in die buiteland verwerf het. Vir sy bydrae tot die Duitse opera en oratorium is die titel "Kammersänger" in Duitsland aan hom toegeken. Hy is ook in die tweede uitgawe van "Unvergängliche Stimmen" opgeneem. Die Dalberg-beurs vir jong Suid-Afrikaanse sangers is in 1988 tot sy nagedagtenis ingestel. Dalberg (gebore Frederick Dalrymple) is op 7 Januarie 1907 in Newcastle upon Tyne, Brittanje, gebore. Op twaalfjarige ouderdom het sy ouers na Suid-Afrika geïmmigreer en hulle in Pretoria gevestig, waar hy jare lank in die koor van die St. Alban-katedraal was. Op negentienjarige leeftyd het hy sanglesse by Ernesto Ferri in Johannesburg begin neem, en in 1930 het hy na Dresden vertrek om verder in sang te studeer. In 1931 is hy in Leipzig vir drie jaar aangestel as eerste bas, en in 1946 het hy die hoofbas van die Staatsopera in München geword. In 1951 is hy in dieselfde pos by Covent Garden aangestel. Hy het in 1957 bedank en eerste bas geword by die operahuis in Mannheim, waar hy tot met sy aftrede in 1970 gebly het.